
A fővárosi önkormányzat és a kerületi önkormányzatok közötti forrásmegosztásról szóló többször módosított 2006. évi CXXXIII. törvény (továbbiakban: forrásmegosztásról szóló törvény) 2. §-a szerint a Fővárosi Közgyűlésnek a helyi önkormányzatokról szóló, többször módosított 1990. évi LXV. törvény (továbbiakban: Ötv.) 64. § (4) bekezdésében, valamint a helyi adókról szóló 1990. évi C. törvényben meghatározott, a fővárosi önkormányzatot és a kerületi önkormányzatokat osztottan megillető bevételek megosztásáról szóló rendeletét a forrásmegosztásról szóló törvényben foglaltak szerint kell megalkotnia.
A normatív részesedési arány változása miatti korrekció
1. §

A forrásmegosztásról szóló törvény 5. § (1) és (2) bekezdésében foglaltak szerint - a 4. § (1) bekezdése szerint osztottan megillető bevételekből a 4. § (2)-(3) bekezdései szerinti összegek kivételével, valamint a személyi jövedelemadó helyben maradó részébe beleértve a jövedelemdifferenciálódás mérséklése miatti elvonás elszámolását követően a tárgyévet megelőző évben visszaigényelhető, illetve befizetendő összeget is – 2010-ben 
a) a Fővárosi Önkormányzatot 47,22767360%, 
b) a kerületi önkormányzatokat együttesen 52,77232640%

részesedés illeti meg. A kerületi önkormányzatokat megillető részesedés felosztásakor a forrásmegosztásról szóló törvény 6. §-a szerint kell eljárni.

Az állandó népességhez kapcsolódó normatív hozzájárulás

megosztása

2. §

A Fővárosi Közgyűlés
(1) az állandó népességhez kapcsolódó normatív hozzájárulásokat – kivéve a települési önkormányzatok üzemeltetési, igazgatási, sport- és kulturális feladataihoz kapcsolódó normatív hozzájárulást – a feladatot ellátó önkormányzatokhoz szabályozza, és a 2009. január elsejei állandó népesség alapján az önkormányzatok között osztja meg.
(2) a települési önkormányzatok üzemeltetési, igazgatási, sport- és kulturális feladataira a 2009. január elsejei állandó népesség után járó 1.947 Ft/fő mértékű 3.300.209.781 Ft összegű normatív hozzájárulásból - e rendelet 1. § a) pontjában meghatározott részesedés alapján számítva - 1.558.612.303 Ft-ot a Fővárosi Önkormányzathoz szabályoz, a fennmaradó 1.741.597.478 Ft-ot a kerületi önkormányzatok között osztja meg az 1. számú melléklet 3. oszlopa szerint.
A magánszemélyek jövedelemadójából – beleértve a jövedelemdifferenciálódás

mérsékléséhez kapcsolódó korrekciót is – a Fővárosi Önkormányzatot megillető rész,
a helyi iparűzési adó, az idegenforgalmi adó, valamint

az üdülőhelyi normatív hozzájárulás megosztása

3. §

A Fővárosi Közgyűlés

(1) a magánszemélyek jövedelemadójából – beleértve a jövedelemdifferenciálódás mérsékléséhez kapcsolódó korrekciót is – a Fővárosi Önkormányzatot megillető részt, az iparűzési, továbbá az idegenforgalmi adót, valamint az üdülőhelyi normatív hozzájárulásokat e rendelet 1. § a) és b) pontjában meghatározott arányban osztja meg a Fővárosi Önkormányzat és a kerületi önkormányzatok között, melyeknek a kerületi önkormányzatok közötti megosztása az 1. sz. melléklet 2. oszlopában rögzített részesedési arányoknak megfelelően történik.
(2) az (1) bekezdés szerinti megosztásnak megfelelően a magánszemélyek jövedelemadójából a Fővárosi Önkormányzatot, mint települési önkormányzatot megillető – a jövedelemkülönbségek mérséklése miatti 27.711.931.027 Ft összegű elvonással csökkentett – 12.763.935.453 Ft összegből 6.028.109.774 Ft-ot a Fővárosi Önkormányzathoz, 6.735.825.679 Ft-ot a 2. számú melléklet 3. oszlopa szerint a kerületi önkormányzatokhoz szabályoz.
(3) az (1) bekezdés szerinti megosztásnak megfelelően a 2008. évi jövedelemdifferenciálódás mérséklésének elszámolásából 2009-ben a Fővárosi Önkormányzatot és a kerületi önkormányzatokat együttesen érintő egyszeri 5.447.747 ezer Ft összegű korrekcióból 2.874.903 ezer Ft-ot a 3. számú melléklet 3. oszlopa szerint a kerületi önkormányzatokhoz szabályoz.
(4) a Fővárosi Önkormányzatot és a kerületi önkormányzatokat osztottan megillető bevételek 2009. évi megosztásáról szóló 10/2009. (II.27.) Főv. Kgy.rendeletnek az Állami Számvevőszék általi felülvizsgálata eredményeként az egyes kerületeket érintő egyszeri jellegű korrekciókat az 4. számú melléklet tartalmazza.
(5) az (1) bekezdés szerinti megosztásnak megfelelően a tervszinten 1.400.000.000 Ft összegű idegenforgalmi adót tervszinten 661.187.430 Ft összegben a Fővárosi Önkormányzathoz, tervszinten 738.812.570 Ft összegben a kerületi önkormányzatokhoz szabályozza, melynek kerületi önkormányzatonkénti összegeit (ajánlott tervszámait) a 5. számú melléklet 3. oszlopa szerint határozza meg. 

(6) az (1) bekezdés szerinti megosztásnak megfelelően az üdülővendégek tartózkodási ideje alapján beszedett idegenforgalmi adó minden forintjához 1 Ft/idegenforgalmi adóforint mértékű, 1.400.000.000 Ft összegű üdülőhelyi normatív hozzájárulásból 661.187.430 Ft-ot a Fővárosi Önkormányzathoz, 738.812.570 Ft összeget a kerületi önkormányzatokhoz szabályoz. Az egyes kerületi önkormányzatok részesedését (ajánlott tervszámait) a 5. számú melléklet 4. oszlopa szerinti összegekben határozza meg.

(7) a 197.700.000 ezer Ft összegben tervezett helyi iparűzési adóból 
a) az e rendelet 1. § a) pontjában meghatározott rész a Fővárosi Önkormányzatot illeti meg. 
b) az e rendelet 1. § b) pontjában meghatározott rész megosztását az egyes kerületi önkormányzatok között a 6. számú melléklet 2. oszlopa szerinti részesedési arányoknak megfelelően és 3. oszlopa szerinti összegekben határozza meg 
(8) A (3) és (4) bekezdésében meghatározott korrekcióknak a helyi iparűzési adóból a 6. § (7) és (8) bekezdése szerinti utalással történő végrehajtása következtében kialakuló végleges részesedéseket – mint a helyi iparűzési adó ajánlott tervszámait – a 6. számú melléklet 6. oszlopa tartalmazza.

A kerületi önkormányzatokhoz befolyt helyi adó, illetve gépjárműadó megosztása

4. §

A kerületi önkormányzatok kivetései alapján a kerületi adóbeszedési számlákra 2010. január 1-jétől 2010. december 31-éig befolyt helyi adó, illetve gépjárműadó 100%-ban az érintett kerületi önkormányzat költségvetési bevétele.

A működésképtelenné vált kerületi önkormányzatok kiegészítő támogatása

5. §

A Magyar Köztársaság 2010. évi költségvetéséről szóló 2009. évi CXXX. törvény (továbbiakban: költségvetési törvény) 45. § (2) bekezdésében foglaltak szerint a Fővárosi Önkormányzat és a kerületi önkormányzatok tekintetében a Fővárosi Közgyűlés látja el – a forrásmegosztás részeként – az önhibájukon kívül hátrányos helyzetben lévő önkormányzatok kiegészítő támogatásának szabályozását a költségvetési törvény 6. számú melléklete 1. pontja alkalmazásával. A Fővárosi Önkormányzat ehhez abban az esetben igényelhet támogatást, ha a Fővárosi Önkormányzat és a kerületi önkormányzatok költségvetéseinek összesített adataiból a költségvetési törvény 6. számú melléklete 1. pontja szerint forráshiány mutatható ki.

Az önhibájukon kívül hátrányos helyzetben lévő kerületi önkormányzatok kiegészítő támogatási igényének benyújtási feltételeit a 7. számú melléklet tartalmazza.

Végrehajtási szabályok

6. §

(1) A 3. § (7) bekezdése szerinti szabályozást a Fővárosi Önkormányzat számláira helyi iparűzési adó címen 2010. január 1-jétől 2010. december 31-éig befolyt bevételre kell alkalmazni.

(2) A Főpolgármesteri Hivatalnak havonta, a tárgyhót követő hónap 10-éig kell átutalnia a helyi iparűzési adót - a 3. § (7) bekezdésben szabályozott részesedési aránynak megfelelően - az önkormányzatok költségvetési elszámolási számláira, az alábbi eltéréssel:

a) a június hónapban befolyt iparűzési adót úgy kell átutalni, hogy június 30-án megérkezzen a Fővárosi Önkormányzat és a kerületi önkormányzatok költségvetési elszámolási számláira.

b) a december hónapban befolyt iparűzési adót úgy kell átutalni a Fővárosi Önkormányzat és a kerületi önkormányzatok részére, hogy az december 31-én megérkezzen azok költségvetési elszámolási számláira.

(3) A 3. § (5)-(6) bekezdései szerinti szabályozást a Fővárosi Önkormányzat idegenforgalmi adóbeszedéssel kapcsolatos számláira 2010. január 1-jétől 2010. december 31-éig befolyt idegenforgalmi adóra és a hozzá kapcsolódóan igénybe vehető üdülőhelyi normatív hozzájárulásokra kell alkalmazni.

(4) A Főpolgármesteri Hivatalnak:

a) havonta, júniusban és decemberben a tárgyhó utolsó napján, a többi hónapban a tárgyhót követő hó 5-éig kell a befolyt idegenforgalmi adót átutalnia a Fővárosi Önkormányzat költségvetési elszámolási számlájára.

b) havonta, a tárgyhót követő hó 10-éig kell a befolyt idegenforgalmi bevétel (idegenforgalmi adó és a hozzá kapcsolódó üdülőhelyi normatív hozzájárulások) arányos részét átutalnia a kerületi önkormányzatok költségvetési elszámolási számláira.

c) az 1.400 millió Ft-on felül befolyó idegenforgalmi adóhoz kapcsolódó – utólagosan igényelhető – normatív hozzájárulásból a kerületi önkormányzatokat megillető összegeket a Fővárosi Önkormányzat költségvetési elszámolási számlájára érkezést követő 15 napon belül kell a kerületi önkormányzatok költségvetési elszámolási számláira átutalnia.

(5) A kerületi önkormányzatoknak az e rendelet 5. számú melléklete szerinti tervszámokat, valamint a (4) bekezdés b) és c) pontjai szerint a költségvetési elszámolási számláikra befolyó összeget „támogatásértékű működési bevétel”-ként kell a költségvetéseikben, illetve a beszámolóikban szerepeltetniük.

(6) E rendelet 2. § (2) és (3) bekezdésében, továbbá a 3. §-ban tételesen felsorolt megosztott forrásokat, kivéve a 3. § (3) és (4) bekezdésekben meghatározott egyszeri korrekciókat – az e rendeletben szabályozottaknak megfelelően – a kihirdetést követő első utalásnál visszamenőleg korrigálni kell.

(7) A 3. § (3) bekezdésében meghatározott egyszeri korrekciót a helyi iparűzési adó 2010. áprilisi utalásánál kell rendezni a 3. számú melléklet 3. oszlopa szerint. A Fővárosi Önkormányzattól elvont összeget a kerületi önkormányzatok költségvetési elszámolási számláira kell utalni.

(8) A 3. § (4) bekezdésében meghatározott egyszeri korrekciót a helyi iparűzési adó 2010. áprilisi utalásánál kell a kerületi önkormányzatokkal rendezni az 4. számú melléklet szerint. 

Záró rendelkezés

7. §

E rendelet a kihirdetése napján lép hatályba.


dr. Tiba Zsolt
dr. Demszky Gábor


főjegyző
 főpolgármester

INDOKOLÁS

Általános indokolás

Budapest Főváros Közgyűlése a Fővárosi Önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény (továbbiakban: forrásmegosztásról szóló törvény) 2. §-ában foglaltak szerint alkot rendeletet a Fővárosi Önkormányzatot és a kerületi önkormányzatokat osztottan megillető bevételek 2010. évi megosztására.

A rendelet a helyi önkormányzatokról szóló 1990. évi LXV. törvényben (továbbiakban: Ötv.), valamint a Magyar Köztársaság 2010. évi költségvetéséről szóló 2009. évi CXXX. törvényben (továbbiakban költségvetési törvény) meghatározott szabályozással összhangban tételesen rögzíti az Ötv. 64. § (4) bekezdésében meghatározott bevételek megosztásának arányait és a megosztott bevételek önkormányzatonkénti összegeit.
Részletes indokolás

Az 1. § a bázisévi normatív részesedési aránynak a Fővárosi Önkormányzat és a kerületi önkormányzatok közötti változása miatti korrekció mértékét határozza meg a törvényi szabályozásnak megfelelően.
A 2. § az állandó népességhez kapcsolódó normatív hozzájárulásokat a 2009. január elsejei állandó népesség alapján a feladatot ellátó önkormányzatokhoz szabályozza, és az önkormányzatok között osztja meg, kivéve a települési önkormányzati üzemeltetési, igazgatási, sport és kulturális feladatokhoz kapcsolódó központi hozzájárulást, melyből az 1. § a) pontja szerinti részesedés a Fővárosi Önkormányzatot illeti meg, a fennmaradó részt az 1. számú melléklet szerint osztja meg a kerületi önkormányzatok között.
A 3. § a forrásmegosztásról szóló törvényben foglaltaknak megfelelően a Fővárosi Önkormányzat és a kerületi önkormányzat közötti megosztással szabályozza a magánszemélyek jövedelemadójából – beleértve a jövedelemdifferenciálódás mérsékléséhez és az ÁSZ felülvizsgálathoz kapcsolódó korrekciókat is – a Fővárosi Önkormányzatot megillető rész, a helyi iparűzési- és idegenforgalmi adó, valamint az üdülőhelyi normatív hozzájárulások összegeit.

A 4. § a kerületi kivetésű adókat, illetve a gépjárműadót teljes egészében az érintett önkormányzat költségvetési bevételeként szabályozza.

Az 5. § a költségvetési törvény 45. § (2) bekezdésében foglaltak szerint rögzíti, hogy a Fővárosi Önkormányzat és a kerületi önkormányzatok tekintetében a Fővárosi Közgyűlés látja el – a forrásmegosztás részeként – az önhibájukon kívül hátrányos helyzetben lévő önkormányzatok kiegészítő támogatásának szabályozását a költségvetési törvény 6. számú melléklete 1. pontja alkalmazásával. Továbbá, kimondja, hogy a Fővárosi Önkormányzat ehhez abban az esetben igényelhet támogatást, ha a Fővárosi Önkormányzat és a kerületi önkormányzatok költségvetéseinek összesített adataiból a költségvetési törvény 6. számú melléklete 1. pontja szerint forráshiány mutatható ki. A kapcsolódó 7. számú melléklettel rögzíti az önhibájukon kívül működésképtelenné váló kerületi önkormányzatok kiegészítő támogatási igényei benyújtásának feltételeit. A fővárosra vonatkozó szabályozás a költségvetési törvény 6. számú mellékletének adaptálásával, a kerületi önkormányzatokra nem értelmezhető szabályok elhagyásával készült. 

A 6. § a végrehajtási szabályokat rögzíti:

· Az (1)-(2) bekezdések a helyi iparűzési adó elszámolási, utalási rendjét tartalmazzák. Általános szabály a tárgyhót követő hó 10-éig történő utalás. Emellett tételesen rögzítésre kerülnek az ettől eltérő, illetve a feltételhez kötött utalási szabályok.

· A (3)-(5) bekezdések az idegenforgalmi célú bevételekkel kapcsolatos tervezési, elszámolási, utalási szabályokat tartalmazzák.

· A (6)-(8) bekezdések a rendelet 2. § (2) és (3) bekezdésében, továbbá a 3. §-ban tételesen felsorolt megosztott forrásoknak a korrekcióit szabályozzák. 
· (6) bekezdés: A forrásmegosztási rendelet hatályba lépéséig az érintett bevételek utalását a Fővárosi Közgyűlésnek a 2010. évi átmeneti finanszírozásról és Költségvetési gazdálkodásról szóló önkormányzati rendelete szabályozza. A forrásmegosztási rendelet hatályba lépését követően az új, 2010-re vonatkozó szabályozást visszamenőleg is érvényesíteni kell.

· (7) bekezdés: A 3. § (3) bekezdésében szabályozott egyszeri korrekció 2009. évben a Fővárosi Önkormányzatnál lett teljes egészében érvényesítve. Így a pénzügyi rendezés érdekében szükséges, hogy a kerületi önkormányzatoknak járó összeg a Fővárosi Önkormányzattól áprilisban átutalásra kerüljön. 
· (8) bekezdés: A 3. § (4) bekezdésében szabályozott egyszeri korrekció a kerületek között, illetve a kerületek és a főváros közötti pénzügyi átcsoportosítást jelenti, melyet az iparűzési adó áprilisi utalásánál kell végrehajtani.
A 7. § záró rendelkezésként a hatálybalépés napját a kihirdetés időpontjában határozza meg. 


